Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 151

7. Javaslatok a tanterv adaptálására, felhasználására a helyi tantervben A szakiskolai kerettanterv helyi adaptálásakor, a fejlesztési feladatok meghatározásakor a választott tartalmak elsajátításához kis lépésekben kell meghatározni a tevékenységeket, hogy az elérhető eredményeket (a továbbhaladás feltételeit) a tanuló teljesíteni tudja. Hangsúlyozni kell, hogy a tanulói célcsoport olyan diákokból tevődik össze, akiknek az átlagosnál gyengébb a kommunikációs képessége szövegértési készségük nem túlságosan fejlett, tanulási problémákkal küzdenek, gyakran élik át a kudarcot, nem motiváltak a tanulásban, kevés támogatást kapnak a szülőktől. Jelen kerettanterv szabadságot ad a pedagógusnak abban, hogy milyen rendszerben, milyen gyakorisággal él a projektmódszer adta lehetőségekkel. A kerettanterv 2 évet ölel fel évi 111–111 órás keretben, külön a 9. és a 10. évfolyamra. Emellé javasoljuk néhány projektnap megtartását. Projektnapnak tekintjük azt az időszakot, amikor a tanulók egy-egy témakörre koncentrálnak. A tanár és a diák együttes feladata és felelőssége, hogy ezeket a napokat milyen tartalommal tölti meg. A projektnapok középpontjában a tanulók önálló tevékenysége és annak eredménye kell hogy álljon. A projektmódszer előnyét kihasználva, a tanulók csoportdinamikája nagymértékben fejleszthető. Az ellenőrzés és az értékelés módszerei A folyamatos mérésnek és értékelésnek fontos szerepe van a tanulási folyamatban. A teljesítménymérés egyrészt visszajelzést ad a tanárnak és a tanulónak (esetleg a szülőnek) a tanításitanulási folyamat egy adott szakaszában elért eredményekről, másrészt segít a tanárnak abban, hogy a tanulók teljesítményét önmagukhoz és tanulótársaikhoz viszonyítva értékelje. A mérésnek tartalmilag és formailag összhangban kell állnia a tanítás tartalmával és módszereivel. Csak azt mérhetjük, amit megtanítottunk, úgy, ahogyan megtanítottuk. A tanulókat minden esetben tájékoztatni kell a mérés céljáról, tartalmáról és az értékelés szempontjairól. A tanulók kommunikatív nyelvi kompetenciájának fejlesztését célzó nyelvoktatásban a mérésnek is kommunikatív szemléletűnek kell lenni. Ez azt jelenti, hogy a teljesítmény mérése nem korlátozódhat a részkompetenciákra (szókincs, nyelvtan, kiejtés, helyesírás), bár időről időre természetesen ezek izolált mérésére is szükség lehet. Törekedni kell azonban arra, hogy minél többször végezzünk szövegszintű méréseket, azaz mérjük az olvasás- és beszédértést, az írásbeli és szóbeli kifejezőkészséget. Ezeket mérhetjük önállóan vagy egymással kombinálva. A tanulók önállóságra nevelésének jegyében a teljesítménymérés során tanácsos minél több olyan mérési formát alkalmazni, amely módot ad a tanulóknak arra, hogy teljesítményüket önmaguk mérjék és értékeljék. A teljesítménymérés Az egyes modulok más-más készség hangsúlyozott ellenőrzését igénylik. Az új módszerek és eszközök bevezetése és alkalmazása nemcsak a nyelvoktatás módszertanában, hanem az ellenőrzés és értékelés területén is szemléletváltást tesz szükségessé. A teljesítménymérés a tanulók által elsajátított tartalmak mérését célozza. Azt kell mérni, amit már megtanítottunk, és nem azt, amit nem tudnak! Visszajelzést ad a tanítási folyamat egyes szakaszairól. A mérési eredmények révén segíti a tanárt a megalapozott osztályozásban, értékelésben; segít a felzárkóztatás és a differenciált oktatás tartalmainak és a fejlesztési feladatoknak a meghatározásában (a bemeneti tudás mérésének eredményeire, illetve az évenkénti tudásszint felmérésére (év eleji bemeneti mérés, év végi tudásszint mérése alapján mindkét évfolyamon) tekintettel. Javasoljuk az írásbeli dolgozatok háttérbe szorítását és a szóbeliség arányának növelését. A lexikai és grammatikai elemek alkalmazásszintjén történő számonkérését ajánljuk a tradicionális szódolgozatok és nyelvtani tesztek helyett. Továbbá javasoljuk a tanulói önértékelés elterjesztését a 2006/79/II. szám szakiskolai nyelvoktatásban. A „Közös Referenciaszintek: önértékelési táblázat” című kiadvány jó alap a helyi tanulói önértékelési szempontok, kérdőívek összeállításához. Az önértékelési lap(ok) a tanuló fejlődését is tükrözheti(k), illetve a differenciált felzárkóztatás fontos dokumentumai lehetnek. Erre a tevékenységre a szakiskolákban nagy szükség van. A projektmunka értékelése sajátos megközelítést igényel. Fontosnak tartjuk, hogy az eredményorientált szemléletmódot egészítse ki a folyamatorientált teljesítményértékelés. Bár a projekt látványos eredménye a „termék” és ennek bemutatása, mégis nagy hangsúlyt kell fektetnünk a projekt elkészítésének folyamatára és a tervezés, kivitelezés módszereinek alkalmazására. A folyamatorientált gondolkodás lehetővé teszi, hogy a tanulói tevékenység, a különböző tanulási módszerek és munkaformák kerüljenek előtérbe. Ennek következményeként várhatóan jelentős minőségi változás következik be, melynek eredményei a projekttermék prezentációja során szemmel láthatóvá válnak. Az értékelés folyamatosságának biztosítása érdekében fontos mozzanatok: – a személyre szabott dicséret, – az órai munka rendszeres értékelése, – a tanulók által egymás munkájának értékelése, – a tanulók önértékelésének kialakítása és fejlesztése, – a páros és csoportos tevékenység ellenőrzése, ezen belül tanulói és tanári értékelés, – az írásbeli ellenőrzés életszerűsége (képeslap, nyomtatvány stb.), – a feladatok tartalmi sokszínűsége (igényes feladatválasztás). Az értékelés és az önértékelés az idegen nyelv oktatása során kiemelten fontos terület. A szakiskolai nyelvoktatásban erősíteni kell az értékelés módszerei közül a tanulói önértékelést, a csoportértékelést és a tanári értékelést. Az értékelés és az önértékelés számos kiemelt fejlesztési területet erősíthet, ezáltal növeli a tanítási-tanulási folyamat hatékonyságát, fejleszti a tanuló magáról és másokról (saját korcsoportjának tagjairól, a környezetében élő, dolgozó felnőttekről, a világról) alkotott értékelési technikáját.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes